庚寅五月十二日偕趙平甫拜采石神霄宮太白墳
作者：王奕
朝代：宋

paragraphs: 孤風吹黄鵠，遠客歸自魯。
瓣香拜公墳，梁月重凄楚。
比曾登太山，依韻踵遐武。
生平景仰心，茲夕遂親覩。
何地無青山，何人無黄土。
艷艷謫仙翁，配月照今古。
惜哉生死世，於道竟無補。
世乏蹈海人，此事與誰語。
徘徊暮雲亭，玄蟬訴輕暑。